युवाहरुमा  निराशा बढेको छ : नेता पोखरेल
नेपाली कांग्रेसका केन्द्रीय सदस्य गोविन्दराज पोखरेलले देशको युवा जनशक्तिमा अस्वाभाविक रुपमा निराशा बढेको बताएका छन् । केन्द्रीय कार्यसमितिको शुक्रबारको बैठकमा नेता पोखरेलले युवाहरुमा अब देशमै केही हुन्छ भन्ने आशा हराएको बताए । 
काठमाडौँ — नेपाली कांग्रेसका केन्द्रीय सदस्य गोविन्दराज पोखरेलले देशको युवा जनशक्तिमा अस्वाभाविक रुपमा निराशा बढेको बताएका छन् । केन्द्रीय कार्यसमितिको शुक्रबारको बैठकमा नेता पोखरेलले युवाहरुमा अब देशमै केही हुन्छ भन्ने आशा हराएको बताए । 'आज हरेक घरबाट छोराछोरी विदेशिने तरखरमा छन्, कोही सधैँका लागि कोही कमाईका लागि । हामीले केही नगरे पनि रेमिट्यान्स बढेको छ । तर विस्तारै रेमिट्यान्स पठाउनेका छोराछोरी युरोप अस्ट्रेलिया पुग्न थाले, यसले गर्दा पछि रेमिट्यान्स पनि त्यतैलाग्ला,' बैठकमा नेता पोखरेलले भनेका थिए । उनले देशको दक्ष युवा जनशक्ति निराशाले विरक्तिएर विदेशिनेक्रममा रहेको बताए । 'जनशक्तिको अभाव, राजनीतिक, कानुनी र समन्वयको वातावरणको अभावका कारणले उद्योग, सेवा क्षेत्र लगायतमा लगानी नबढेर र क्षेत्र पनि नफस्टाएपछि सरकारको आम्दानी पनि घटदै जाला । हामी विस्तारै गरिबीको चक्रमा फस्दैछौँ,' नेता पोखरेलले भनेका छन्, 'हामी निकै कर्मकाण्डी भयौँ । हामीले घोषणापत्र बनायौँ । आज त्यो कतै थन्किएको छ, तीनै तहका सरकारहरु आफ्नै ताल र सुरमा हिँडेका छन् ।'उनले पछिल्लो हप्तादेखि अर्थतन्त्रमा केही झिनो सुधार देखिने गरी आशा पलाएको बताए । सरकारले जाजरकोट भूकम्पपछिको पुनर्निर्माणका लागि लाग्ने रकम, जनशक्ति, संरचनाका बारेमा गरिरहेको कामबारे प्रश्न गर्दै नेता पोखरेलले भूकम्प प्रभावित क्षेत्रमा करिब ८० हजार घरहरु बनाउनुपर्ने अवस्था देखिएको बताए । अझै पनि करिब १३ लाख घरहरु कच्ची रहेको भन्दै उनले नेपाल सधैँ भूकम्पको जोखिमयुक्त देशमा परिरहेको बताए ।'बर्सेनि करिब ६ हजार घरहरु प्राकृतिक विपदबाट नष्ट हुने गर्छन् नेपालमा । त्यसैले विपद् पछि ठूलो धनजनको क्षति बेहोर्नुभन्दा अगाडि नै पूर्व तयारीका लागि राष्ट्रिय विपद् न्यूनीकरण तथा व्यवस्थापन प्राधिकरणलाई कानुनी, नीतिगत, संरचनागत र स्रोतसाधनले बलियो बनाउनु पर्ने टडकारो आवश्यकता छ,' उनले भने ।